བོད་གངས་ཅན་གྱི་ལྗོངས་ལ་ཡོད་པའི་ཐེག་པ་ཆེ་ཆུང་སྔགས་དང་བཅས་པ་ཆ་ཚང་བ།དེ་འདྲའི་སངས་རྒྱས་ཀྱི་ཆོས་དེ་ངོ་སྤྲོད་ཀྱི་ཚུལ་དུ་ཞུས་པ་ཡིན་ན།དཔལ་མགོན་འཕགས་པ་ཀླུ་སྒྲུབ་ཟེར་བ་དེ་སངས་རྒྱས་བཅོམ་ལྡན་འདས་ཉིད་ཀྱིས་ལུང་གིས་ཟིན་པ་དང༌།གང་ལྟར་མཁས་པའི་དབང་པོ་བསམ་གྱིས་མི་ཁྱབ་པ་ཞིག་ཡིན་པ་ཁོང་གི་གསུང་དང༌།ཞེ་ས་མ་ཞུས་ན་ཁོང་གི་དགེ་ཕྲུག་དེ་ཚོའི་གསུང་གི་ལེགས་བཤད་ལ་བལྟས་ན་ཤེས་ཀྱི་རེད།དགེ་ཕྲུག་མཁས་པ་དེ་འདྲ་ཡོད་དུས་དགེ་རྒན་མཁས་པ་ཞེ་དྲག་ཅིག་ཡོད་པ་སྨྲོས་མ་དགོས་པ་རེད།ཐེག་ཆེན་གྱི་ཆོས་བརྒྱུད་དར་ས་ཚང་མར་ཀླུ་སྒྲུབ་ཀྱི་མཚན་དེ་ཡོངས་སུ་གྲགས་པ་ཞིག་རེད།ཁོང་གི་གསུང་ནང་དུ་དབུ་མ་རིགས་ཚོགས་དྲུག་དེ་ཡོངས་གྲགས་རེད།དེ་བཅོམ་ལྡན་འདས་ཀྱི་ཤེར་ཕྱིན་གྱི་མདོའི་དངོས་དོན་སྟོང་ཉིད་ཀྱི་རིམ་པ་རྩལ་དུ་བཏོན་ནས་ཡོད་བསྡད་པ་དེ་རེད།